Jørn Dohrmann (DF), 2012-03-30:
Jeg vil sige, at det er rigtig godt, at vi i dag får det her forslag til diskussion i Folketingssalen, fordi det netop viser, hvad de forskellige partier egentlig står for.
Vil man egentlig hjælpe de yngre landmænd med at få et selvfinansierende lån?
Det er ikke engang statskassen, der skal have pengene op af lommen.
Det er de yngre landmænd, der selv betaler, men det, det gælder om, er at lave en ordning, så de yngre landmænd kan etablere sig som selvstændige jordbrugere.
Vi ved alle sammen i dag, at landbruget er under pres.
Vi har set en opgørelse over, at der i sidste kvartal af 2011 er forsvundet værdier for ca. 58 mia. kr., fordi ejendommenes værdi er faldet med 13 pct. i det kvartal.
Så man kan spørge, hvor lang tid vi har råd til at vente på, at Folketinget vil træde i karakter og give dem mulighed for også at lave generationsskifter ude i landbruget.
Vi ved, at der er en bankkrise, en gældsklemme, men vi har altså ikke tid til – som Socialdemokraterne og regeringen lægger op til – at vente på en landbrugskommission.
Den kommer måske først frem til et resultat sidst i år 2013 eller først i 2014, før der overhovedet kommer til at ske noget.
Vi har også set en minister for landdistrikter, som har tyet til at bruge underholdningsbranchen, for at komme med ideer.
Det er måske det bedste, vi har i regeringen lige nu: At man skal hyre folk fra underholdningsbranchen for at få ideer i stedet for at komme med selvstændige løsninger.
Derfor har oppositionen i dag ligesom været nødt til at vise ministeren, at der altså er muligheder, der ligger lige for, som vi kunne bruge, uden at det ville koste staten en eneste krone.
Vi har set en regering, som den ene gang efter den anden kommer med forslag, som belaster landbruget, og som gør, at man f.eks. ikke kan bruge sine randzoner i fremtiden.
Det er beskæmmende, at man på den ene side siger, at vi skal afvente en kommission, som skal komme med ideer til, hvordan vi kan komme videre, samtidig med, at man på den anden side kommer med alle de tiltag, som måske gør det svært for landmanden, at få det til at løbe rundt i fremtiden.
Det gør det svært at få finansieret sit landbrug.
Må jeg ikke bare minde om – for man kører hele tiden på den tidligere regering – at der altså er partier i den nuværende regering, som er med i husdyrforliget, så man kan da sige, at hvis der er nogle, der er medskyldige, så er det altså også nogle af dem i regeringen, der sidder med et medansvar for de ting, som man egentlig prøver at skyde over til oppositionen.
Vi er nødt til at kigge lidt på de regler og muligheder, og der mener vi i hvert fald i Dansk Folkeparti, at vi skal bruge de ting, som ligger lige for, og som ikke koster staten en krone, og dem skal vi tage og sætte i værk lige med det samme.
Vi skal selvfølgelig også sørge for, at man har en udvikling i landbruget og sørge for, at der er arbejdspladser, i stedet for – som regeringens linje er lige nu – at følge afviklingens spor.
Man ønsker ikke, at hjælpe de her landmænd, som er en krise.
Så derfor: Vi hilser det meget velkommen, at vi får denne diskussion om den her ordning for yngre jordbrugere, for vi mener, det er vigtigt, at vi får sat gang i, at de unge kan overtage nogle af de gårde, som trænger til at blive generationsskiftet.
Vi vil selvfølgelig også gerne være med til, at vi tænker nye tanker om, hvordan vi kan få en finansiering af hele landbrugssektoren, som holder hele vejen hen til banken, så man ikke bliver sat under administration undervejs.
Det, der i hvert fald også er vigtigt for os at sige, er, at situationen i landbruget er alvorlig nu, når vi kan konstatere, at der siden 2008 har været et prisfald på ca. 315 mia. kr.
Det er ikke småpenge, vi taler om her.
Derfor står vi over for mange udfordringer, og vi forstår simpelt hen ikke, at regeringen ikke kommer med løsningsforslag.
Vi hører en gang sniksnak både fra ministeren og fra Socialdemokraterne, uden at der kommer løsningsforslag.
Men det er åbenbart ikke tilfældet.